b'\n_START_ARTICLE_\nDavido kronika\n_START_PARAGRAPH_\nDavido kronika arba Dovydo kronika, Pr\xc5\xabsijos kronika (vok. Preussische Chronik) \xe2\x80\x93 kronika, para\xc5\xa1yta Luko Davido (1503-1583 m.) vokie\xc4\x8di\xc5\xb3 kalba XVI a. antroje pus\xc4\x97je, Pr\xc5\xabsijos ir Lietuvos istorijos \xc5\xa1altinis.\n_START_SECTION_\nIstorija\n_START_PARAGRAPH_\nDavido kronikos rankra\xc5\xa1tis rastas 1720 m. paskelbtas XIX a. prad\xc5\xbeioje. Kronika pradedama pr\xc5\xabs\xc5\xb3 mitologija, baigiama 1410 m. \xc5\xbdalgirio m\xc5\xab\xc5\xa1iu. Autorius nema\xc5\xbeai med\xc5\xbeiagos surinko i\xc5\xa1 am\xc5\xbeinink\xc5\xb3 \xe2\x80\x93 tai vertingiausia kronikos dalis. R\xc4\x97m\xc4\x97si S. Grunau \xe2\x80\x9ePr\xc5\xabsijos kronika\xe2\x80\x9c (XVI a.), bet Davido kronika nuo jos skiriasi provoki\xc5\xa1ka \xc4\xafvyki\xc5\xb3 traktuote, neprilygsta jai moksline verte. L. Davidas turimus \xc5\xa1altinius steng\xc4\x97si vertinti kriti\xc5\xa1kai.\n_START_SECTION_\nKronika\n_START_PARAGRAPH_\nLietuvi\xc5\xb3 (lietuvininkai) gyvenam\xc4\x85 kra\xc5\xa1t\xc4\x85 Pr\xc5\xabsijoje vienas pirm\xc5\xb3j\xc5\xb3 vadina Ma\xc5\xbeoji Lietuva, taip j\xc4\x85 skirdamas nuo Did\xc5\xbeiosios Lietuvos. Perpasakojo seno pr\xc5\xabso atsiminimus apie 1520 ir 1531 m. Semboje matytus kiaul\xc4\x97s ir o\xc5\xbeio aukojimus, t. y. senojo tik\xc4\x97jimo liekanas. Pakartojo XVI a. \xe2\x80\x9eS\xc5\xabduvi\xc5\xb3 knygel\xc4\x97s\xe2\x80\x9c pasakojim\xc4\x85 apie pr\xc5\xabs\xc5\xb3 vestuves, laidotuvi\xc5\xb3 ir min\xc4\x97tuvi\xc5\xb3 papro\xc4\x8dius. Trumpai apra\xc5\xa1\xc4\x97 pr\xc5\xabs\xc5\xb3 \xc5\xa1eimos santykius, derliaus nu\xc4\x97mimo ir pabaigtuvi\xc5\xb3 \xc5\xa1ventes, g\xc4\x97r\xc4\x97josi lietuvinink\xc5\xb3 vai\xc5\xa1ingumu, teisingumu ir bendruomen\xc4\x97s solidarumu (niekam neleid\xc5\xbeiama elgetauti, o patekusiesiems \xc4\xaf varg\xc4\x85 par\xc5\xabpinama maisto ir g\xc4\x97rim\xc5\xb3).'